Benɛ a baptisi Yesu se bɔɔ pɛ ɔ, e bɔni fiɛɛmi ke: ‘Mawu Matsɛ Yemi ɔ su si ta.’ E hia blɔ kɛ kpa Galilea kɛ Yudea, nɛ kaseli nyɛɛ e se. Benɛ e kpale kɛ ya e ma mi nɛ ji Nazarɛt ɔ, e ya kpe he ɔ. E bli Yesaya womi kpo ɔ nya, nɛ e kane wawɛɛ ke: ‘Yehowa ha mi mumi klɔuklɔu ɔ konɛ ma nyɛ ma fiɛɛ sane kpakpa a.’ Mɛni enɛ ɔ tsɔɔ? Enɛ ɔ tsɔɔ kaa, e ngɛ mi kaa nihi suɔ kaa Yesu nɛ pee nyakpɛ ní mohu lɛɛ, se sane kpakpa a fiɛɛmi ji nɔ́ titli he je nɛ a ha lɛ mumi klɔuklɔu ɔ nɛ. Kɛkɛ nɛ e de e tue buli ɔmɛ ke: ‘Mwɔnɛ ɔ, gbami nɛ ɔ ba mi.’
Enɛ ɔ se ɔ, Yesu ya Galilea Wo ɔ nya, nɛ e na nihi eywiɛ nɛ a ji wo yali. Mɛ ji, Petro, Andrea, Yakobo, kɛ Yohane. Yesu de mɛ ke: ‘Nyɛ ba nyɛɛ ye se, nɛ ma ha nyɛ maa hɛ nimli kaa bɔ nɛ a hɛɔ lo ɔ.’ Amlɔ nɔuu ɔ, a si a wo hɛmi ní tsumi ɔ nɛ a nyɛɛ Yesu se. A ya kpa Galilea tsuo, nɛ a fiɛɛ Yehowa Matsɛ Yemi ɔ. A fiɛɛ ngɛ kpe he ɔmɛ, kɛ jua amɛ a nɔ, kɛ gbɛjegbɛ ɔmɛ a nɔ. He fɛɛ he nɛ a maa ya a, nihi fuu nyɛɛɔ a se kɛ yaa. Yesu he sane gbɛ fĩa he fɛɛ he, nɛ nihi nɛ a ngɛ Siria po nu e he.
Pee se ɔ, Yesu ha e se nyɛɛli ɔmɛ a kpɛti ni komɛ he wami konɛ a kɛ tsa hiɔtsɛmɛ, nɛ a hia mumi yayamihi. Ni komɛ hu piɛɛ e he kɛ ya fiɛɛ ngɛ mahi kɛ kɔpehi a mi. Yi komɛ nɛ a yeɔ anɔkuale hu pee níhi kɛ yeɔ bua Yesu kɛ e kaseli ɔmɛ. A kpɛti ni komɛ ji Maria Magdalena, Yoana, Susana, kɛ ni kpahi.
Benɛ Yesu tsɔse e kaseli ɔmɛ se ɔ, e tsɔ mɛ ke a ya fiɛɛ. A fiɛɛ kɛ kpa Galilea tsuo nɛ nihi fuu ba pee kaseli, nɛ a baptisi mɛ. Yesu na kaa nihi fuu suɔ kaa a maa pee e kaseli, enɛ ɔ he ɔ, e ngɔ mɛ kɛ to ngmɔ nɛ ba ní, nɛ e sa kaa a kpa a he. E de ke: ‘Nyɛɛ sɔle ha Yehowa nɛ e tsɔ ní tsuli fuu kɛ ba ngmɔ ɔ mi nɛ a ba kpa ní ɔ.’ Enɛ ɔ se ɔ, e hla kaseli 70 nɛ e tsɔ mɛ enyɔɔnyɔ konɛ a fiɛɛ kɛ kpa Yudea tsuo. A tsɔɔ nimli slɔɔtoslɔɔtohi Matsɛ Yemi ɔ he ní. Benɛ kaseli ɔmɛ kpale kɛ ba a, a bua jɔ, nɛ a suɔ kaa a ma de Yesu nɔ́ nɛ ya nɔ. Abosiami nyɛ we nɛ e tsi fiɛɛmi ní tsumi ɔ nya.
Yesu to blɔ nya ha e kaseli ɔmɛ konɛ ke e kpale kɛ ho hiɔwe ya a, a tsa ní tsumi nɛ he hia nɛ ɔ nɔ. E de mɛ ke: ‘Nyɛɛ fiɛɛ sane kpakpa a ngɛ zugba a nɔ tsuo. Nyɛɛ tsɔɔ nihi Mawu Munyu ɔ, nɛ nyɛɛ baptisi mɛ.’
“E sa nɛ ma ya jaje Mawu Matsɛ Yemi ɔ he sane kpakpa a ngɛ ma kpahi hu a mi, ejakaa lɔ ɔ he nɛ a tsɔ mi kɛ ba ngɛ.”—Luka 4:43